በሕገወጥ መንገድ የሚደረገው ስደት ተጠናክሮ ቀጥሏል
ለሥራ ወደ ዓረብ አገር የሚደረገው ጉዞ እስካሁን ባለመጀመሩ ዜጎች በስፋት በሕገወጥ መንገድ እየወጡ እንደሆነ፣ የሠራተኛና ማኅበራዊ ጉዳይ ሚኒስቴር አስታወቀ፡፡ በጂቡቲ፣ በሞያሌ፣ በጋላፊና በመተማ በኩል በተለያዩ ዓይነት ተሽከርካሪዎች ተጭነው እየወጡ መሆናቸው ተገልጿል፡፡ አብዛኞቹም አጎራባች አገሮች ከሄዱ በኋላ ወደ ዓረብ አገሮች በአውሮፕላን  እንደሚጓዙ ታውቋል፡፡ በብዛት ወደ ሱዳን እንደሚገቡና በሕገወጥ መንገድ የሚመጡ ዜጎችም የሱዳን ቪዛ እንደ ልብ እያገኙ መሆናቸውን የሚናገሩት የቦሌ ዓለም አቀፍ ኤርፖርት ማስተባበሪያ ኃላፊ አቶ አይከፋው ጎሳዬ ናቸው፡፡ ከዚህ ጋር በተያያዘም በሱዳን ኤምባሲ ውስጥ የሚሠራ አንድ ግለሰብ መያዙን ለሪፖርተር ገልጸዋል፡፡በተሽከርካሪ ተጭነው በመተማ አድርገው ወደ ሱዳን ለመግባት የሞከሩ 86 ሰዎች መተማ ላይ መያዛቸውን የተናገሩት፣ በሠራተኛና ማኅበራዊ ጉዳይ ሚኒስቴር የውጭ አገር ሥራ ሥምሪት ዳይሬክተር አቶ ብርሃኑ አበራ ናቸው፡፡ በሕገወጥ መንገድ የሚደረገው ጉዞ ተጧጡፏል የሚሉት አቶ ብርሃኑ፣ ኬላ ላይ ተይዘው የሚመለሱ ብዙ እንዳሉ ሁሉ ተሳክቶላቸው የሚወጡት ደግሞ እንደሚልቁ ለሪፖርተር አስረድተዋል፡፡ ወደ ሱዳን ሲያመሩ መተማ ላይ ከተያዙት ስደተኞች 58 ከደቡብ ክልል፣ 17 ከኦሮሚያ ክልል፣ አንዱ ደግሞ ከአዲስ አበባ ከተማ መሆኑን አስረድተዋል፡፡ አብዛኞቹም ፓስፖርትና የሱዳን ቪዛ የያዙ ሲሆን፣ መተማ ሲያዙ ተሽከርካሪውን ይዞ የነበረው ግለሰብ ሳያመልጥ እንዳልቀረ ተናግረዋል፡፡ ከመካከላቸው ደላላ ይሆናሉ ብለው ያሰቧቸውን ለተጨማሪ ምርመራ አስቀርተው፣ የተቀሩትን ግን ወደ መጡበት እንዲላኩ በመወሰኑ ባለፈው ሳምንት መጨረሻ አዲስ አበባ መግባታቸው ታውቋል፡፡ወጣቶቹ ወደ መጡባቸው ክልሎች እንዲመለሱ ሲደረግ ዳግመኛ ወደ ስደት እንዳይገቡ የምክር አገልግሎት ማግኘታቸው ግድ እንደሆነ ያስረዱት አቶ ብርሃኑ፣ ተቀናጅቶ መሥራት ላይ ክፍተት እንዳለና የሚመለከታቸው ክልሎች በተለይም ደቡብ ክልል ዝግጅት እንደሌለው ገልጸዋል፡፡ የኦሮሚያ ክልል ግን ወጣቶቹን እንዲቀበል የተደረገለትን ጥሪ ለመቀበል ዝግጁ መሆኑን ገልጸዋል፡፡ በተለያዩ መውጫ ኬላዎች ከሚወጡት በተጨማሪ ሐሰተኛ መረጃዎችን አዘጋጅተው ለመውጣት የሚሞክሩም ተበራክተዋል ተብሏል፡፡ በቦሌ ዓለም አፍ ኤርፖርት በኩል ለመውጣት ያስፈልጋሉ ብለው ያሰቧቸውን ሐሰተኛ ሰነዶች እያሠሩ ለማለፍ የሚሞክሩ እየተያዙ እንደሆነ ተነግሯል፡፡ ሐሰተኛ ሰነዶች አሳይተው ለማለፍ የሞከሩ 283 ሰዎች በአንድ ቀን ውስጥ እንዲመለሱ መደረጋቸው ታውቋል፡፡ አቶ አይከፋው እንደሚሉት፣ ከየካቲት 28 ቀን 2011 ዓ.ም. እስከ መጋቢት 13 ቀን 2011 ዓ.ም. ባሉት ቀናት ውስጥ 725 ሰዎች እንዲመለሱ ተደርጓል፡፡ ከእነዚህ መካከል 28 ያህል ከሠራተኛና ማኅበራዊ ጉዳይ ሚኒስቴር ተሰጠን የሚሉትን ሐሰተኛ የድጋፍ ደብዳቤ የያዙ ናቸው፡፡ በደላሎች አማካይነት የሚሠራው ሐሰተኛ የጉዞ ሰነድ ከሠራተኛና ማኅበራዊ ጉዳይ ሚኒስቴር የተሰጣቸው የሚመስል የድጋፍ ደብዳቤ፣ የሚሄዱበት አገር ሐሰተኛ የመኖሪያ ፈቃድ፣ እንዲሁም ተመላላሽ ነጋዴ የሚያስመስላቸው ሐሰተኛ የንግድ ፈቃድ ያካትታል፡፡ ሐሰተኛ የብቃት መመዘኛ ዶክመንት ይዘው ለመውጣት የሚሞክሩም እንዳሉ ተገልጿል፡፡ እንዲህ ያሉ ሐሰተኛ ሰነዶችን አዘጋጅተው ዜጎችን ወደ ውጭ ለመላክ የሚሞክሩ ደላሎች፣ ከእያንዳንዱ ሰው ከ20,000 እስከ 30,000 ብር እንደሚቀበሉ ተናግረዋል፡፡ከዕግዱ በኋላ በርካታ ዜጎች በሕገወጥ መንገድ እየወጡ ነው የሚሉት አቶ ብርሃኑ፣ በልዩ ምክንያት ከመሥሪያ ቤቱ ፈቃድ አግኝተው የወጡ እስካሁን ሁለት ሰዎች ብቻ መሆናቸውን ገልጸዋል፡፡ አንድ ጊዜ ሄደው የተመለሱ መሄድ ይችላሉ የሚል መመርያ ስላለ በርካቶች የወጡ መሆናቸውን መመርያውን ዕውቅና የለውም ተብሎም እንዲቆም መደረጉንም ለሪፖርተር አስረድተዋል፡፡ በዚህኛው መንገድ መውጣቱ እንዲቆም ከተደረገ በኋላ፣ የመሥሪያ ቤቱ ማኅተም የተመባታቸው ሐሰተኛ ማስረጃዎችን አሳይተው ለመውጣት ሙከራ የሚደያደርጉ ሰዎች ቁጥር ጨምሯል ብለዋል፡፡